פרויקט נימבוס

פרויקט נימבוס הוא מיזם רב-שנתי בהובלת מינהל הרכש הממשלתי באגף החשב הכללי במשרד האוצר ובהשתתפות גורמי ממשל נוספים, להעברת המחשוב הממשלתי בישראל למחשוב ענן. הפרויקט הוא חלק מעיצוב הריבונות הדיגיטלית של ישראל, שכן הוא משקף את המעבר ממודל של תשתיות בבעלות מדינתית מלאה למודל של "תלות מנוהלת" בתאגידים גלובליים.

חלקו הפומבי של המיזם החל בינואר 2020, והוא פרויקט מתמשך שטרם הסתיים. מעורבים במיזם מינהל הרכש הממשלתי, מערך הדיגיטל הלאומי, מערך הסייבר הלאומי, אגף התקציבים ומשרד הביטחון.

ראשיתו של המיזם בהחלטת ממשלה מספטמבר 2017, להעברת תשתיות התקשוב של משרדי הממשלה ויחידות הסמך למודל מחשוב ענן.

במסגרת המיזם מוקמים בישראל אתרי מחשוב ענן על ידי שתי חברות שזכו במכרז, אמזון (באמצעות Amazon Web Services) וגוגל (באמצעות Google Cloud Platform).

יעדי המיזם
פרויקט נימבוס נועד לתת התייחסות מקיפה ומעמיקה לאספקת שירותי ענן עבור ממשלת ישראל.

מובילי המיזם מונים יתרונות אחדים להקמת המיזם בישראל (במקום הסתמכות על שירותי ענן גלובליים):
 רציפות תפקוד – המשכיות ושרידות השירותים בישראל גם במקרה של נתק משדרת רשת האינטרנט הגלובלית.
 יעילות – ביצועים אופטימליים וזמן תגובה מינימלי.
 ריבונות – כפיפות השירותים והמידע לחוקי מדינת ישראל.
 השקעה מקומית – השקעה כספית משמעותית של ספק הענן בהקמת האתרים בישראל.
 תעסוקה – העסקת אלפי עובדים בהפעלת האזור הישראלי ולצורך אספקת שירותים התומכים את פעילות האזור.
 קידום המשק – יצירת הזדמנויות לפיתוח תעשייה מקומית בתחום הענן.

שלבי המיזם
פרויקט נימבוס מתוכנן ברבדים, כאשר כל רובד מהווה שלב נפרד במימוש מטרות הפרויקט. במקור תוכננו ארבעה רבדים, אך עם הזמן הוחלט לבנות רבדים נוספים. נכון לסוף 2025, הפרויקט כולל שישה רבדים.

הרובד הראשון
הרובד הראשון נועד ליצור ערוץ רכישה מרכזי עבור ממשלת ישראל לצריכת שירותי ענן ציבורי, על ידי הקמת מרכזי נתונים שיענו על דרישות הפרויקט.

בינואר 2020 פורסם מכרז לאספקת שירותי ענן לממשלה. המכרז דרש הקמה של אזור ציבורי בשטח מדינת ישראל, שיעמוד בדרישות אבטחה, עמידות ורציפות תפעולית התואמות את צורכי ממשלת ישראל. במכרז נכללו סעיפים שמבטיחים שהחברות לא יוכלו לסגת מהפרויקט בעקבות לחץ פנימי להחרים את ישראל.

למכרז ניגשו חמש חברות מתחום מחשוב הענן: מיקרוסופט, אמזון, גוגל, אורקל ו-IBM. באפריל 2021 הוכרזו אמזון וגוגל כמועמדות לזכייה במכרז, ובמאי הוכרזו שתיהן באופן רשמי כזוכות. שתי הזוכות התחייבו לרכש גומלין ושיתוף פעולה תעשייתי בישראל בהיקף של 20% מערך ההתקשרות. ההתקשרות נכנסה לתוקף ביולי 2021 למשך 7 שנים, עם אפשרות להארכת ההתקשרות. משרדי הממשלה החלו להשתמש בשירותי הזוכות עם כניסת ההתקשרות לתוקף, כאשר עד להשלמת הקמתו של האזור הישראלי נעשה שימוש באופן זמני גם בשירותי ענן מחוץ לישראל, בתחומים המאפשרים זאת. 

בנוסף לאמזון וגוגל, עלו לשלב הגמר גם אורקל ומיקרוסופט. אף ששתי האחרונות לא זכו במכרז, הן החליטו להמשיך בתהליכים להקמת מרכזי נתונים משלהן בישראל. 

לשם הפחתת עלויות, הוחלט לבנות את המרכזים במבנים על-קרקעיים (ולא תת-קרקעיים). כדי להפחית את הסיכון הביטחוני הכרוך בכך, הוחלט שגוגל ואמזון יקימו שלושה אתרי שרתים כל אחת, שישבו במרחק של עשרות קילומטרים זה מזה ויגובו זה לזה. לפי משרד האוצר, יתירות זו מביאה לרמת שרידות שגבוהה יותר מזו של מבנה תת-קרקע יחיד.

בפברואר 2024 אמר החשב הכללי דאז יהלי רוטנברג שאמזון וגוגל צפויות להשקיע בפרויקט מעל 10 מיליארד דולר בתוך עשור.

הרובד השני
הרובד השני נועד ליצור גוף ידע שילווה את תהליך המעבר לענן.

במסגרת הרובד השני פורסם ביוני 2020 מכרז להקמת מרכז מצוינות בענן (באנגלית מכונה CCoE - Cloud Center of Excellence). תפקיד ה-CCoE להגדיר את מדיניות המעבר לענן של משרדי הממשלה, וללוות את המשרדים בתהליך ההגירה לענן ובניהול השוטף של פרויקטים בענן.

במכרז התמודדו מספר ארגונים, ולבסוף זכתה במכרז חברת KPMG סומך חייקין.

הרובד השלישי
הרובד השלישי נועד לאפשר למשרדי הממשלה להתקשר עם חברות פרטיות לצורך קבלת שירותים הנוגעים להגירה לענן.

במסגרת הרובד השלישי פורסם בפברואר 2021 מכרז, בסיומו נבחרו כ-80 ספקים שיסייעו לממשלה בהגירה לענן, נוסף על הספקים שכבר נבחרו במסגרת "מכרז הטק".

הרובד הרביעי
הרובד הרביעי נועד להגדיר מדיניות ממשלתית בתחום ה-FinOps (Financial Operations, או "כלכלת ענן") - מדיניות שתסדיר את אופן השימוש בענן ותבטיח כדאיות כלכלית. מדיניות זו קובעת את התהליכים המשרדיים בהיבטי ניהול ובקרה תקציבית ואופטימיזציה של הפעילות הארגונית בענן.

במסגרת הרובד הרביעי מונה בשנת 2022 צוות בין-משרדי בהובלת מינהל הרכש הממשלתי. בינואר 2023 פרסם את הצוות את מדיניות כלכלת הענן.

הרובד החמישי
הרובד החמישי נועד לאפשר למשרדי הממשלה לרכוש שירותים בשווקים מקוונים, שמופעלים על ידי ספקי הענן, באופן יעיל ומהיר.

במסגרת הרובד החמישי פורסם ביוני 2022 מכרז להקמת שוק דיגיטלי ממשלתי שיאפשר גישה לשירותי צד שלישי, מעבר לשירותים המוצעים על ידי ספקי הענן עצמם, בנוסף להקמת שווקים דיגיטליים ייעודיים עבור קבוצות עם דרישות אבטחת מידע מוגברות. המכרז מתעדכן מעת לעת. עד סוף שנת 2023 אושרו לשוק הדיגיטלי הממשלתי כ-120 שירותים, ונכון לסוף 2025 מצויים בו מעל 250 מוצרים מאושרים.

הרובד השישי
הרובד שישי נועד לאפשר למשרדי הממשלה לרכוש מוצרי צד שלישי בענן, כגון מוצרי אבטחת מידע ו-CRM, באמצעות מכרזים ייעודיים.

נכון לסוף 2025, הרובד השישי נמצא בתהליך גיבוש על ידי מנהל הרכש הממשלתי. במסגרת הרובד השישי הושלמו בהצלחה מכרזים ייעודיים למוצרי אבטחת מידע ו-CRM, וקיימת כוונה להרחיב אותו לשירותים נוספים, בדגש על יכולות AI.

קישורים חיצוניים
 פרויקט נימבוס, באתר החשב הכללי


ביאורים

הערות שוליים

קטגוריה:משרד האוצר
קטגוריה:המחשוב בישראל
קטגוריה:רכש ממשלתי בישראל